Polisie het kamma-kolleges in visierArgieffoto: SAPD Die Limpopo-polisie het Woensdag gewaarsku dat kamma-opleidingskolleges of verdere onderwysinstellings nie geduld sal word nie, en dat die polisie streng teen diegene sal optree wat dit bedryf. Kol. Ronel Otto, provinsiale polisiewoordvoerder, het gesê die polisie hou ŉ valkoog op verskeie instellings wat regoor die provinsie opgeskiet het. “Studente sal by die kamma-instellings registreer en vir die kursusse betaal, en as die kursusse moet begin, bestaan daar nie so plek nie,” het Otto aan Maroela Media verduidelik. “Ander instellings laat studente registreer en die kursus voltooi, maar dan is die instelling nie geakkrediteer nie. Die sertifikate beteken dan niks.” Sy het die publiek en studente versoek om verdagte instellings by owerhede aan te meld. “Twee sake van kamma-kolleges is tans hangende in Limpopo-howe. Een van hulle hou verband met ŉ ‘verplegingskollege’ waarvan die eienaar reeds in hegtenis geneem is,” het Otto gesê. Die ander saak behels ŉ ingenieurskollege wat nie geakkrediteer is nie.